

**Заштитите себе и своје пацијенте од грипа**

**Ако сте здравствени радник, у већем сте ризику да будете изложени грипу него општа популација.**

Анализом података добијених систематским прегледом упоређена је инциденца грипа код здравих одраслих особа и здравствених радника. Међу здравственим радницима инциденца је била знатно виша. Друге анализе су показале да се приликом појаве грипа у здравственим установама, 10–59% здравствених радника који негују пацијенте са грипом инфицирају вирусом. Они који раде у службама ургентне медицине и у клиничко-болничкој средини су под највећим ризиком, а од свих здравствених радника медицинске сестре/техничари су највише изложени вирусу.

**Када добијете грип, можете га пренети својим пацијентима.**

Студије показују да здравствени радници могу да пренесу грип пацијентима који су осетљиви, са могућим чешћим компликацијама. Штавише, наводи се да су они главни извор инфекције за пацијенте у здравственим установама. Грип може бити нарочито компликован код деце раног узраста, старих и особа које се лече имуносупресивима или болују од хроничних болести. Код неких пацијената могу да се развију компликације опасне по живот, а постоје и документовани смртни случајеви проузроковани грипом у неонатолошким јединицама за интензивну негу и педијатријским онколошким одељењима, након преноса инфекције преко здравствених радника.

**Због тога што су посвећени своме послу, здравствени радници често долазе на посао када су болесни, повећавајући ризик од преношења болести.**

Истраживање спроведено у Калифорнији, у Сједињеним Америчким Државама, показало је да је један од три здравствена радника добио грип током сезоне грипа, а да су три од четири здравствена радника неговали пацијенте док су били болесни. Студија из Глазгова, у Уједињеном Краљевству, показала је да половина здравствених радника који су имали грип нису били ни свесни да су инфицирани. Ако се вакцинишете, могућност да инфицирате осетљиве пацијенте ће бити мања.

**Када здравствени радници одсуствују са посла због болести, може се десити да трпи нега пацијената.**

Мањак особља може негативно да утиче на негу пацијената. Недостатак медицинских сестара/техничара у јединицама за интензивну негу може да доведе по повећања смртности. Упркос томе, обухват вакцинисаних здравствених радника је и даље низак.

**СЗО препоручује да се сви здравствени радници у јесен вакцинишу против сезонског грипа.**

Извор: Извештај Стратешке саветодавне експертске групе за имунизацију (SAGE Report), април 2012. године

http://www.who.int/immunization/sage\_conclusions/en/index1.html